नाम पढ़ते ही बेटे को करेण्ट लगा और वह बिजली-सी गति से अपनी बहन की ओर, उसे वह तख्तियाँ दिखाता हुआ भागा, ”देख, ये किसके नाम हैं?“ बिटिया ने देखा तो वह भी दोगुने आवेश से उछल पड़ी। बच्चों के दिमाग में अभी तक नाना की सुनाई कहानी के पात्र जीवन्त थे। उन्हें समझते देर न लगी कि उनकी दोनों दीदियाँ ही वस्तुतः सना और सिल्वा थीं जो किन्जान की बेटी डेला की बच्चियाँ थीं। इसका मतलब यह था कि नाना की कहानी का ‘घर’ वही था और खुद नाना ही किन्जान थे।